作者:無名氏
標題:摸魚兒
內容:被誰家、數聲弦管，驚回好夢難省。起來無語疏雨過，芳草嫩苔侵徑。春晝永。遲日暮，碧沼浪浸紅樓影。捲簾人靜。被風觸，一葉兩葉，杏花零亂對殘景。依前是，撩撥春心堪恨。檀郎言約無定。不知何處貪歡笑，恣縱酒迷歌逞。珠淚迸。自別後，每憶翠黛憑誰整。芳年相稱。又到得今來，卻成病了，羞懶對鸞鏡。